CELEX: C2007/247/66
Language: et
Date: 2007-10-20 00:00:00
Title: Kohtuasi T-331/07: 7. septembril 2007 esitatud hagi — Chupa Chups versus komisjon

20.10.2007   
            
            
               ET
            
            
               Euroopa Liidu Teataja
            
            
               C 247/40
            
         7. septembril 2007 esitatud hagi — Chupa Chups versus komisjon
   (Kohtuasi T-331/07)
   (2007/C 247/66)
   Kohtumenetluse keel: hispaania
   Pooled
   
      Hageja: Chupa Chups, S.A. (Barcelona, Hispaania) (esindaja: advokaat Ramón Falcón Tella)
   
      Kostja: Euroopa Ühenduste Komisjon
   Hageja nõuded
   
               —
            
            
               Tühistada komisjoni otsuse artikli 1 lõige 2 osas, milles see kuulutab ühisturuga kokkusobimatuks regionaalse abi summas 800 000 eurot, mis anti 2003. aastal programmi „Minería 2” raames, ja sedastab, et nimetatud abi ei tohi rakendada.
            
         
               —
            
            
               Teise võimalusena tühistada otsuse artikli 1 lõike 2 viimane lause, mille kohaselt „[j]ärelikult ei tohi seda abikava osa rakendada”
            
         
               —
            
            
               Mõlemal juhul mõista kohtukulud välja kostjalt.
            
         Väited ja peamised argumendid
   Vaidlustatud otsus tunnistab EÜ asutamislepinguga vastuolus olevaks regionaalse abi summas 800 000 eurot, mis anti komisjoni poolt eelnevalt heaks kiidetud programmi „Minería 2” raames. Vaidlustatud otsuses on sedastatud, et hagejal ei olnud nimetatud programmi raames õigust abi saada, sest raskustes olevad ettevõtjad ei olnud sellega hõlmatud.
   Hageja väidab oma nõuete toetuseks, et komisjon tegi ilmse hindamisvea ning rikkus õiguspärase ootuse põhimõtet.
   Seoses faktiliste ebatäpsuste ja komisjoni hindamisveaga väidab hageja, et aasta 2002 oli esimene aasta, mil tekkis kahjum, ja et abi andes ei saanud siseriiklikud ametivõimud sellest kahjumist teadlikud olla, kuna aastaaruanne ei olnud veel heaks kiidetud.
   Teiseks väidab hageja, et äriühingut ei saa pidada raskustes olevaks ühenduse suuniste raskustes olevate äriühingute päästmiseks ja ümberkorraldamiseks antava riigiabi kohta punkti 5(a) tähenduses, mille kohaselt loetakse äriühing raskustes olevaks siis, kui ta on kaotanud üle poole oma osa- või aktsiakapitalist ja üle veerandi sellest kapitalist viimase 12 kuu jooksul. Komisjon tegi selles osas ilmse hindamisvea, kui ta ei võtnud kahjumi protsentuaalse suuruse arvutamiseks ja nimetatud kapitalile seeläbi osutatud mõju kindlakstegemiseks arvesse äriühingu kohustuslikku ja vabatahtlikku reservkapitali, mida oli enam kui piisavalt, et katta kogu kahjum.
   Äriühing ise oli see, kes koos enda vahendite ja investorite ning eraõiguslike pankade antud vahenditega kattis tekkinud kahjumi, mistõttu ei saa teda lugeda raskustes olevaks äriühinguks vastavalt ühenduse suuniste raskustes olevate äriühingute päästmiseks ja ümberkorraldamiseks antava riigiabi kohta punktile 4, mille alusel peetakse raskustes olevaks äriühingut, kes ei suuda tekkinud olukorda välise abita parandada.
   Samuti ei esinenud asjaolusid, millele viitab suuniste punkt 6, sest kahjum ei suurenenud, vaid vähenes. Laoseis ei kasvanud, vaid vähenes. Võlg ei olnud kasvav, vaid vähenev. Ning intressinõuded ei suurenenud, vaid vähenesid märkimisväärselt aastatel 2002 ja 2003.
   Peale selle väidab hageja, et asjaomane keeld maksta abi summas 800 000, mis anti 2003. aastal komisjoni poolt eelnevalt heaks kiidetud regionaalse abi programmi raames, rikub õiguspärast ootust.
   Selles osas väidetakse, et abi tegeliku väljamaksmise keeld omab samasugust negatiivset mõju äriühingu kulude ja tulude tasakaalule nagu abi tagasimaksmise otsuski, selle vahega, et käesoleval juhul puudub kohustus maksta intressi.
   Komisjon oli abi heaks kiitnud ja Chupa Chupsil ei olnud mingit põhjust arvata, et tal ei olnud õigust seda abi saada. Kui regionaalset abi ei oleks olnud, oleksid investeerimisotsused võinud olla teistsugused.